**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԱՌԹԻՎ**

31.12.2021թ.

*Սիրելի´ հայրենակիցներ.*

Շնորհավորում եմ Ձեզ, բոլորիս, Ամանորի և Սուրբ Ծննդյան տոների կապակցությամբ:  
 Ժամեր անց կավարտվի 2021 թվականը, մի տարի, որի ընթացքում մենք անցանք բազում փորձությունների միջով և այն թող մնա հայ ժողովրդի պատմության անցյալում: Բայց կյանքը շարունակվում է, ապագան առջևում է: Մենք պետք է միահամուռ աշխատենք, աշխատենք հատուկ ռազմավարությամբ, իրատեսական ծրագրերով` իրականացնենք մեր նպատակներն ու իղձերը:  
 Սիրելի իմ ժողովուրդ, Ամանորի այս երեկոյին մտքով ու հոգով ձեր հետ եմ, ձեր կողքին` լինի դա սահմանին, թե կառուցողական աշխատանքում, իմ մտախոհությամբ ձեր ընտանիքների հետ եմ` Սուրբ նահատակների, անհետ կորած զինվորների, գերևարվածների, բոլորի հետ եմ, Հայոց պետական սահմանները պաշտպանող, պատերազմի բովով անցած, հերոսացած, բայց չվհատված զինծառայողների հետ եմ` ցանկանում եմ Ամանորի և Սուրբ Ծննդյան ամենալավագույն բարեմաղթանքները հղել ձեզ բոլորին: Այսօր, մենք շատ անելիքներ ունենք, և շատ կարևոր է, որ լինենք միակամ, միմյանց օգնենք ու սատարենք, ի վերուստ տրված մեծ զորությամբ կերտենք ու շենացնենք Հայաստանը` մեր երեխաների Հայոց ոստանը:  
 Թո´ղ գալիք 2022 թվականը դառնա հայ ժողովրդի ու մեր համայնքի համար տնտեսական վերելքի ու նորակերտման տարի, բարոյահոգեբանական ամրապնդման, ազգային և հոգևոր արժեքների պահպանման տարի, խաղաղության և բարեկեցության, լույսի ու հավատի տարի:  
 Սիրելի հայրենակիցներ, Թալին խոշորացված համայնքի բնակիչներ, կրկին շնորհավորում եմ ձեզ Ամանորի և Սուրբ Ծննդյան տոների առթիվ: Լիահույս եմ, որ միասին, 2022 թվականին, համագործակցված աշխատանքով կհաղթահարենք քաղաքական ու տնտեսական դժվարությունները և զարգացման նոր` անշեղ ուղիով կաշխատենք ու կստեղծագործենք հանուն մեր ժողովրդի, հանուն մեր վերածնվող հերոսների, հանուն ուժեղ ու անվտանգ Հայաստանի, Արցախի և Սփյուռքի, հանուն մեր համայնքի:   
 *Շնորհավո´ր Ամանոր և Սո´ւրբ Ծնունդ:*

**Լավագուն ցանկություններով   
Թալին համայնքի ղեկավար   
Տավրոս Սափեյան**